**John van den Brom** (s. 4. lokakuuta 1966) on alankomaalainen jalkapallovalmentaja ja entinen keskikenttäpelaaja.

Ura pelaajana
-------------

Van den Brom aloitti pelaajauransa APWC:n joukkueessa kotikaupungissaan Amersfoortissa. Ammattilaisjalkapalloilija hänestä tuli vuonna 1986, kun hän teki sopimuksen SBV Vitessen kanssa. Van den Brom oli yksi seuran kantavia voimia 1980-luvun puolivälistä 1990-luvun alkuun asti ja hän pelasi seurassa yli 200 ottelua. Kaudella 1988/89 hän juhli seuran paidassa Eerste Divisien voittoa ja nousua pääsarjaan, jossa seura menestyikin 1990-luvun alussa hyvin. Menestyksekkäät otteet toivat van den Bromille siirron AFC Ajaxiin kesällä 1993. Hän voitti Ajaxissa kaksi liigamestaruutta ja oli mukana Mestarien liigan kaudella 1994/95 voittaneessa joukkueessa, muttei mahtunut finaalin kokoonpanoon.

Kahden Ajax-kauden jälkeen van den Brom pelasi vuoden Turkissa, kunnes palasi 1996 Vitesseen. Joukkueen kantava voima ja seuraikoneihin lukeutunut van den Brom jätti joukkueen toistamiseen vuonna 2001 ja pelasi vielä uransa kaksi viimeistä kautta De Graafschapissa. 

### Meriitit pelaajana

* Mestarien liiga: 1995
* Alankomaiden mestaruus (2): 1994, 1995
* Eerste Divisie: 1989

Ura valmentajana
----------------

Pelaajauransa lopetettuaan van den Brom valmensi Bennekomin amatöörijoukkuetta, kunnes nousi kesällä 2004 Ajaxin junoriojoukkueen peräsimeen. Kolmen kauden jälkeen hänen uransa jatkui AGOVV Apeldoornissa, jossa tuli hyviä tuloksia. Pieni joukkue sijoittui van den Bromin alaisuudessa Eerste Divisiessä parhaimmillaan kuudenneksi ja karsi jopa noususta liigaan. Kesällä 2010 hän jätti Apeldoornin ja siirtyi ADO Den Haagin päävalmentajaksi.  ADO sijoittui kaudella 2010/11 liigassa seitsemänneksi ja selvitti karsintojen kautta tiensä Eurooppa-liigaan. Kauden jälkeen van den Brom palasi vanhan seuransa SBV Vitessen päävalmentajaksi. 

Vitessessä toistui edelliskauden tilanne ja joukkue selvisi van den Bromin opeilla Eurooppa-liigaan. Valmentaja itse jätti seuran kuitenkin jo kesällä 2012, kun hänestä tuli RSC Anderlechtin päävalmentaja.  Anderlecht voitti hänen alaisuudessaan Belgian mestaruuden kaudella 2012/13 sekä kaksi supercupia. Pesti päättyi potkuihin maaliskuussa 2014. 

Syyskuussa 2014 van den Bromista tuli AZ Alkmaarin päävalmentaja.  Van den Bromin johdolla AZ Alkmaar nousi takaisin Eredivisien kärkitaisteluun ja sijoittui kaudella 2014/15 kolmanneksi, mikä oli paras sijoitus sitten mestaruuskauden 2008/09. Kausilla 2016/17 ja 2017/18 van den Brom luotsasi Alkmaarin Alankomaiden cupin loppuotteluun, mutta joukkue hävisi ensin van den Bromin entiselle seuralle SBV Vitesselle ja vuotta myöhemmin Feyenoordille.

Kauden 2018/19 jälkeen van den Brom siirtyi FC Utrechtin päävalmentajaksi kolmivuotisella sopimuksella. Utrecht oli Eredivisiessä kaudella 2019/20 kuudentena, kun sarja jouduttiin koronaviruspandemian vuoksi keskeyttämään. Marraskuun alussa 2020 van den Brom jätti Utrechtin ja siirtyi Belgian liigan KRC Genkin päävalmentajaksi.

Van den Brom luotsasi Genkin kaudella 2020/21 Belgian cupin mestariksi. Finaalissa joukkue kaatoi Standard Liègen. Belgian liigassa kausi päättyi kakkossijaan. Kausi 2021/22 alkoi kehnommin ja Genk putosi syyskaudella keskikastiin. Seurajohto erotti van den Bromin joulukuun alussa 2021.

Kesäkuussa 2022 van den Bromista tuli Puolan Ekstraklasan puolustavan mestarin Lech Poznańin päävalmentaja. Van den Bromin johdolla Lechin tulokset olivat vaihtelevia ja joukkue sijoittui lopulta kaudella 2022/23 liigassa kolmanneksi. Kausi 2023/24 sujui sekin odotuksia heikommin ja joukkueen majaillessa liigan kolmantena talvitauolle mentäessä, päätyi seurajohto erottamaan van den Bromin joulukuussa 2023.

### Meriitit valmentajana

* Belgian mestaruus: 2013
* Belgian cup: 2021
* Belgian supercup (2): 2012, 2013

Lähteet
-------

1. ↑  Van den Brom nieuwe trainer ADO Den Haag
2. ↑  Van den Brom toch naar Vitesse
3. ↑  Le RSC Anderlecht confirme l'arrivée de John van den Brom comme nouvel entraîneur
4. ↑  Van den Brom makes way for Hasi at Anderlecht
5. ↑  Van den Brom nieuwe trainer AZ
6. ↑  VITESSE WINT DE KNVB BEKER EN SCHRIJFT GESCHIEDENIS
7. ↑  Feyenoord verslaat teleurstellend AZ in 100ste bekerfinale
8. ↑  JOHN VAN DEN BROM NIEUWE TRAINER/COACH FC UTRECHT (Arkistoitu – Internet Archive)
9. ↑  OFFICIEEL: John van den Brom is de nieuwe trainer van Racing Genk
10. ↑  Ito en Bongonda schieten Racing Genk naar 5e Beker van België
11. ↑  Van den Brom moet nu toch vertrekken bij Genk, T2 Riddersholm neemt over
12. ↑  John van den Brom trenerem Lecha
13. ↑  Komunikat klubu

  


|  |  |  |
| --- | --- | --- |
| Edeltäjä:**Albert Ferrer** | **SBV Vitessen päävalmentaja**2011–2012 | Seuraaja:**Fred Rutten** |

|  |  |  |
| --- | --- | --- |
| Edeltäjä:**Ariël Jacobs** | **RSC Anderlechtin päävalmentaja**2012–3/2014 | Seuraaja:**Besnik Hasi** |

|  |  |  |
| --- | --- | --- |
| Edeltäjä:**Marco van Basten** | **AZ Alkmaarin päävalmentaja**9/2014–2019 | Seuraaja:**Arne Slot** |

|  |  |  |
| --- | --- | --- |
| Edeltäjä:**Dick Advocaat** | **FC Utrechtin päävalmentaja**2019–11/2020 | Seuraaja:**René Hake** |

|  |  |  |
| --- | --- | --- |
| Edeltäjä:**Jess Thorup** | **KRC Genkin päävalmentaja**11/2020–12/2021 | Seuraaja:**Bernd Storck** |

|  |  |  |
| --- | --- | --- |
| Edeltäjä:**Maciej Skorża** | **Lech Poznańin päävalmentaja**2022–12/2023 | Seuraaja:**Mariusz Rumak** |